ORDE do 6 de agosto de 2004 pola que se establecen as bases reguladoras e se convoca para o ano 2004 a concesión de subvencións ás empresas titulares de servizos de transporte público regular permanente de viaxeiros por estrada de uso xeral da competencia exclusiva da Xunta de Galicia, para a instalación de sistemas de cancelación e tratamento da información a bordo dos vehículos.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 18/08/2004

A Xunta de Galicia considera conveniente, e mesmo necesaria, a implantación de novos medios de seguimento dos servizos de transporte público regular permanente de viaxeiros por estrada de uso xeral, que en liña con establecido por outras administracións públicas con competencias na materia, garantan un mellor coñecemento das necesidades dos usuarios e das posibilidades do sistema de transporte.
Así, xa a Orde FOM/3398/2002, do 20 de decembro, pola que se establecen normas de control en relación cos transportes públicos de viaxeiros por estrada, estableceu que os titulares de concesións ou autorizacións administrativas de transporte público regular por estrada de uso xeral, están obrigados a facilitar trimestralmente á indicada administración un resumo dos servizos prestados polas referidas concesións, cos datos mínimos que o propio artigo especifica. Ademais, o artigo 4 da mesma orde, prevé a obrigatoriedade de que as empresas anteditas leven un rexistro diario dos servizos que realicen dentro das concesións, coa desagregación indicada no referido precepto.
A maiores, a Xunta de Galicia ten promovido a elaboración dun plan de transporte metropolitano de Galicia, coa finalidade de fomentar a utilización do transporte público colectivo de viaxeiros, estando
este na actualidade en fase de implementación mediante a adopción de acordos coas demais administracións territoriais implicadas. O dito plan prevé, entre outras cuestións, a introdución de bonificacións tarifarias do transporte público e a utilización, para tal fin, de novos medios de pagamento; por tanto, a súa posta en práctica requirirá evidentes necesidades de control do gasto público e de xestión do propio sistema de pagamento, polo que resulta precisa a introdución de medios que permitan un exacto coñecemento dos desprazamentos efectuados e do correlativo gasto.
Finalmente, as previsións contidas no referido plan de transportes poderán, nun futuro próximo e de xeito progresivo, estenderse a outros ámbitos xeográficos, razón pola que resulta conveniente prever a xeneralización dos indicados medios de coñecemento e tratamento da información.
Para o fin do antes indicado, e como premisa do sistema de tratamento da información que deba desenvolver a administración pública, cómpre dotar os vehículos que veñen prestando servizos de transporte público regular de viaxeiros por estrada de uso xeral de elementos de captación dos datos, finalidade para a cal existen no mercado diversos sistemas de canceladoras que, homologadas co propio sistema informático antedito, permitan tanto a cancelación dos pagamentos efectuados cos novos medios de pagamento como a ulterior transmisión e tratamento da información.
Considerando o volume de vehículos afectos ás referidas concesións e o correlativo número de canceladoras que é preciso adquirir, así como a conveniencia de proceder a unha rápida dotación delas, a dita adquisición supón un considerable esforzo económico difícil de asumir polas empresas concesionarias dos servizos de transporte público, e que, en todo caso, revertería en detrimento doutros investimentos igualmente necesarios, como os referentes á renovación de frotas.
Por tanto, estimando a Xunta de Galicia procedente establecer unha liña de colaboración, mediante a
que facilite a adquisición daqueles equipamentos e a súa operatividade no prazo máis breve posible.
DISPOÑO:
Artigo 1º.-Finalidade e obxecto.
1. Por esta orde establécense as bases reguladoras e convócase para o ano 2004, e por unha soa vez, axudas ás empresas concesionarias do transporte público regular de viaxeiros por estrada de uso xeral, para a dotación de equipamentos de cancelación de pagamentos a bordo dos vehículos adscritos a aquelas concesións.
Poderán ser obxecto da subvención prevista nesta orde tanto os sistemas de cancelación a bordo dos vehículos que se instalen consonte o nela previsto, como aqueles que xa se tivesen instalado ao longo deste exercicio; en tal caso, as facturas e demais documentos relacionados, deberán, posuír, en todo caso, data desta anualidade.
2. Os sistemas de cancelación que se instalen deberán ter a tipoloxía mínima, tanto de hardware como de software, indicada no anexo I desta orde.
Para a verificación da indicada tipoloxía, ben os solicitantes da axuda, ben as empresas comercializadoras dos referidos equipamentos, deberán obter a homologación dos sistemas por parte da Consellería de Política Territorial, Obras Públicas e Vivenda, tal e como se establece nesta orde.
Artigo 2º.-Beneficiarios.
Poderán acceder a esta liña de axudas os concesionarios de servizos públicos regulares de transporte de viaxeiros por estrada de uso xeral, da titularidade da Xunta de Galicia.
Os referidos beneficiarios poderán optar á obtención de axudas para a adquisición, instalación e posta en operatividade dos indicados sistemas de cancelación, para un número de sistemas equivalente ao de vehículos adscritos co carácter de mínimos á correspondente concesión administrativa; igualmente, de resultar crédito orzamentario, poderán acceder á axuda indicada para un número de sistemas de entre un dez e un vinte por cento máis, destinados aos vehículos adscritos á concesión co carácter de suplementarios, nos termos do previsto no artigo 5º desta orde.
Artigo 3º.-Imputación orzamentaria e contía.
Esta convocatoria realízase con cargo á aplicación orzamentaria 2004.06.04.413A.770.0 dos orzamentos xerais da Comunidade Autónoma para o 2004, na que existe un crédito para este efecto de 1.500.000 euros, e limitarase ás dispoñibilidades orzamentarias.
Os equipamentos que se prevén nesta orde como obxecto da subvención poderán acadar unha axuda económica de ata o cento por cento (sen IVE) do seu prezo, incluíndo neste tanto o do propio equipamento como os correspondentes aos gastos de instalación, man de obra, equipamento adicional necesario (incluído o software preciso para a operati
vidade do sistema) e verificación do seu funcionamento; en todo caso, e para os efectos do previsto neste artigo, considerarase como importe máximo da subvención por unidade ou sistema, o de 2.000 euros; para a cuantificación do importe exacto da subvención, observarase o disposto no artigo 5º desta orde.
Artigo 4º.-Solicitudes.
1. As solicitudes de subvención serán formuladas polo titular ou o representante da persoa titular da concesión administrativa de transporte, segundo o modelo normalizado que se xunta como anexo II a esta orde, debendo dirixirse ao director xeral de Transportes da Consellería de Política Territorial, Obras Públicas e Vivenda da Xunta de Galicia; no caso de persoas ou empresas titulares de máis dunha concesión administrativa, deberán formular solicitudes independentes para cada unha das referidas concesións. Fíxase como prazo límite para a súa presentación o de corenta días naturais contados a partir do día seguinte ao da publicación desta orde.
Na solicitude expresarase, de xeito inescusable, o número de vehículos adscritos á concesión, especificando os que o estean co carácter de mínimos, e cales o estean co de suplementarios.
A solicitude deberá ser formulada, cando menos, para un número de equipamentos igual ao número de vehículos adscritos á concesión co carácter de mínimos; non obstante, os interesados poderán solicitar un número de equipamentos inferior exclusivamente cando xa dispoñan de equipamentos nalgúns dos seus vehículos e estes estean homologados ou en trámite de homologación, co sistema previsto nesta orde, o que deberán xustificar nunha memoria que xunten coa súa solicitude.
Respecto do material suplementario, admitirase a solicitude para un número de equipamentos equivalente ao dez por cento do material fixado como mínimo, tomando en consideración para o efecto os decimais; non obstante, os solicitantes poderán elevar tal porcentaxe ata un vinte por cento daqueles vehículos mínimos, con igual toma en consideración dos decimais, suposto en que deberán xustificar, en memoria que xunten á solicitude, a necesidade de tal incremento atendendo á xestión e ás peculiaridades de cada concesión.
2. A presentación das solicitudes efectuarase no rexistro xeral da Consellería de Política Territorial, Obras Públicas e Vivenda, sito nos seus servizos centrais (complexo administrativo de San Caetano s/n, Santiago de Compostela), ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Xunto coa solicitude unirase a seguinte documentación (orixinal ou copias cotexadas por órgano oficial competente):
-Fotocopia compulsada do DNI e do NIF ou CIF, cando corresponda, do solicitante e do seu repre
sentante, se é o caso; neste último suposto, presentarase copia cotexada do poder de representación, suficiente para o efecto, do representante do solicitante.
-Certificación bancaria do número de conta.
-Marca e modelo do sistema elixido polo interesado, con factura pro-forma do provedor.
-Certificado de homologación do sistema expedido pola Consellería de Política Territorial, Obras Públicas e Vivenda; en caso de non dispor del en tal momento, deberá presentarse certificación de telo solicitado, consonte o previsto na disposición adicional desta orde.
-Declaración responsable de non posuír débedas coa Axencia Tributaria, a Seguridade Social, e a Facenda da Comunidade Autónoma de Galicia, e copia compulsada do último recibo do imposto sobre actividades económicas (IAE) ou de alta nel de non se ter pagado aínda ningún recibo por razón deste imposto; a declaración referida poderá ser substituída pola presentación dos correspondentes certificados, suposto en que non será precisa a súa presentación ulterior para o outorgamento da autorización, sempre que os ditos certificados non tivesen caducado na data da resolución.
-Autorización expresa á Dirección Xeral de Transportes, segundo anexo III, para solicitar de calquera organismo público cantos documentos sexan precisos para a verificación dos datos indicados polo solicitante, así como para a tramitación informatizada dos datos de carácter persoal que foren precisos para a fin desta orde de axudas.
-Declaración responsable segundo modelo normalizado incluído no anexo IV desta orde referente aos aspectos seguintes:
a) Cumprimento dos requisitos necesarios para acollerse a esta orde de axudas, así como das obrigas e compromisos que nela se establecen.
b) Autenticidade dos datos facilitados e da documentación presentada.
c) Compromiso de facilitar a documentación complementaria que se poida requirir, así como de permitir as comprobacións e inspeccións que para o efecto esta Administración considere oportunas ou previstas nesta orde.
d) Compromiso de non beneficiarse nin se ter beneficiado de máis subvencións ou axudas doutras administracións públicas ou doutros entes públicos ou privados, nacionais ou internacionais que, illada ou conxuntamente coa outorgada por esta Administración, superen o custo da actividade obxecto desta orde.
Artigo 5º.-Procedemento e resolución.
1. Delégase no director xeral de Transportes o exercicio das competencias para resolver os procedementos de concesión, aprobación do gasto e demais actuacións para o desenvolvemento das axudas obxecto desta orde.
2. Para tal efecto a Subdirección Xeral de Ordenación do Transporte exercerá as funcións de instrución do procedemento previstas polo artigo 9 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e procederá á avaliación das peticións recibidas con base nos criterios establecidos nesta orde, e formulará proposta de concesión, ata os límites dos créditos orzamentarios destinados para tal fin.
No exercicio das súas funcións de instrución, o indicado órgano poderá solicitar cantos informes técnicos considere convenientes para os seus fins.
De xeito singular, a indicada subdirección xeral analizará as solicitudes formuladas para o material suplementario, determinando, á vista das memorias achegadas, a admisibilidade do incremento indicado no artigo 3º desta orde.
3. Fíxanse os seguintes criterios de selección para o outorgamento da subvención respecto das solicitudes formuladas:
-En primeiro lugar, cubriranse na súa integridade as solicitudes respecto do número de vehículos adscritos co carácter de mínimos ás concesións; as ditas axudas acadarán o importe correspondente a dividir de xeito lineal a dispoñibilidade orzamentaria total entre o número de sistemas solicitados, cos límites máximos fixados no artigo 3º desta orde;
-En segundo lugar, de resultar crédito orzamentario logo de efectuar a imputación prevista no punto anterior, tomaranse en consideración as solicitudes formuladas respecto dos vehículos adscritos ás concesións con carácter de suplementarios; dentro desta, efectuarase idéntica distribución do crédito orzamentario resultante, de xeito lineal entre todas elas, ata os límites máximos indicados no referido artigo 3º desta orde.
4. O prazo para resolver as solicitudes e notificar a dita resolución ao abeiro desta orde será de catro meses, que se computarán a partir do seguinte ao de publicación desta orde no Diario Oficial de Galicia. Transcorrido o dito prazo sen que se dite e notifique resolución expresa, determinará que os interesados poidan entender desestimadas as súas pretensións por silencio administrativo, consonte o previsto polo artigo 44.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 6º.-Compatibilidades.
Esta subvención será compatible coas que poida conceder calquera outra Administración pública ou organismo público ou privado, nacional ou internacional, sempre e cando, e en ningún caso, o importe das subvencións ou axudas concedidas, illada ou conxuntamente, poida ser tal que supere o custo da actividade subvencionada que debe desenvolver o beneficiario, segundo o disposto no artigo 78.3º do Decreto lexislativo 1/1999, do 7 de outubro, polo
que se aproba o texto refundido da Lei de réxime financeiro e orzamentario de Galicia.
Artigo 7º.-Xustificación e pagamento.
Unha vez notificada a resolución a que se refire o artigo 5º desta orde, os interesados que resulten beneficiarios das subvencións concedidas disporán do prazo dun mes para proceder á instalación dos respectivos equipamentos, de ser o caso, e presentar ante a administración os correspondentes certificados da empresa instaladora e facturas de pagamento; a dita documentación deberá especificar as matrículas dos vehículos adscritos á concesión en que se efectuou a instalación.
A dita documentación deberá ser achegada no referido prazo ante a Subdirección Xeral de Ordenación do Transporte, presentándoa no rexistro xeral da Consellería de Política Territorial, Obras Públicas e Vivenda nos servizos centrais (complexo administrativo de San Caetano s/n, Santiago de Compostela) ou por calquera das formas previstas no artigo 38.4º da Lei 30/1992, do 26 de novembro, de réxime xurídico das Administracións públicas e do procedemento administrativo común.
Xunto coa referida documentación, e no mesmo prazo, de non se ter achegado coa solicitude ou de ter caducado as achegadas previamente, deberán achegarse certificacións oficiais acreditativas de non ter débedas coa Seguridade Social, coa Axencia Tributaria e coa Comunidade Autónoma de Galicia.
Igualmente, xunto coa referida documentación, o beneficiario presentará unha declaración complementaria do conxunto de axudas solicitadas, tanto das aprobadas ou concedidas como das pendentes de resolución, para o mesmo fin, das distintas administracións competentes ou das súas entidades vinculadas ou dependentes.
Artigo 8º.-Condicionantes.
1. Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión. As persoas ou entidades beneficiarias están obrigadas a comunicar á Dirección Xeral de Transportes calquera circunstancia ou eventualidade que poida afectar substancialmente o destino ou correcta aplicación da concesión concedida.
2. Os beneficiarios das subvencións non poderán alterar de ningún xeito a finalidade delas, para o cal a Consellería de Política Territorial, Obras Públicas e Vivenda poderá realizar as inspeccións e comprobacións que considere necesarias a fin de asegurar o cumprimento das normas e requisitos fundamento da concesión. Por tanto, os equipamentos obxecto desta liña de subvención deberán estar instalados, durante toda a súa vida útil, e en todo momento, nos vehículos da empresa concesionaria adscritos á concesión administrativa da titularidade
da Xunta de Galicia, mesmo no suposto de substitución ulterior do material móbil en que inicialmente se instalasen.
3. Con anticipación en todo caso ao pagamento material das subvencións, a Dirección Xeral de Transportes da Consellería de Política Territorial, Obras Públicas e Vivenda, efectuará unha verificación da efectiva instalación e funcionamento operativo dos equipamentos pola totalidade dos beneficiarios.
A dita verificación, que poderá ser efectuada por técnica de mostraxe respecto dos vehículos de cada un dos beneficiarios, realizarase, logo de requirimento cursado para o efecto, e á escolla da administración concedente, ben na sede da empresa beneficiaria, ben nas instalacións sinaladas pola propia administración de transportes, establecéndose expresamente o deber dos beneficiarios de colaborar activamente na súa execución.
4. Os solicitantes e beneficiarios das subvencións deberán permitir que a devandita dirección xeral realice as comprobacións e inspeccións que considere oportunas co fin de comprobar a veracidade dos datos e da documentación presentada, así como o lóxico seguimento e control das axudas concedidas; tamén facilitarán toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas no exercicio das súas funcións de fiscalización e control das axudas.
5. Os beneficiarios das subvencións deberán facer constar en todo tipo de publicidade e información ao respecto, a condición de subvencionada pola Dirección Xeral de Transportes da Consellería de Política Territorial, Obras Públicas e Vivenda, empregando para isto a normativa da imaxe corporativa da Xunta de Galicia.
Para tal fin, e concretamente, establécese a obriga dos beneficiarios de inserir e manter permanentemente, en lugar visible para o usuario, na totalidade dos equipamentos, a antedita condición de subvencionados, en idénticos termos; cando os vehículos presten servizos dentro do denominado transporte metropolitano de Galicia, xunto coa anterior denominación, deberá empregarse o logotipo do referido transporte.
6. O incumprimento de calquera obriga mencionada nesta orde poderá ser causa determinante da revogación da subvención, así como do reintegro, se é o caso, das subvencións percibidas e dos xuros de demora correspondentes, todo isto de acordo e nos termos previstos polo artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Artigo 9º.-Réxime xurídico e de recursos.
1. A convocatoria desta axuda, as súas bases e todos cantos actos administrativos deriven dela poderán ser impugnados polos interesados nos casos
e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. As resolucións expresas ou desestimacións presuntas ditadas en aplicación desta orde esgotan a vía administrativa e contra elas poderá interporse potestativamente recurso de reposición ante o órgano que as ditou, no prazo dun mes contado a partir do día seguinte ao da súa notificación, se é expresa, ou de tres meses contados a partir do día seguinte a aquel en que se produza o acto presunto, segundo os casos, consonte o disposto polo artigo 117 da Lei 30/1992, do 26 de novembro, de réxime xurídico das administracións públicas e do procedemento administrativo común; ou ben poderá ser impugnada directamente ante a orde xurisdicional contencioso-administrativa, ante a Sala do Contencioso-Administrativo do Tribunal Superior de Xustiza de Galicia, nos termos e prazos de dous meses de ser resolución expresa ou no de seis contado a partir do día seguinte a aquel en que se produza o acto presunto, de acordo co previsto polos artigos 10, 14 e 46 da Lei 29/1998, do 13 de xullo, reguladora
da xurisdición contencioso-administrativa.
3. Igualmente, os beneficiarios das subvencións reguladas por esta orde quedan suxeitos ao réxime de infraccións e sancións previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e ao previsto polo Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposición adicional
Homologación de equipamentos.
Os equipamentos previstos nesta orde como obxecto da subvención deberán obter, para tal fin, a homologación da Consellería de Política Territorial, Obras Públicas e Vivenda respecto do cumprimento dos requisitos previstos no anexo I desta orde, e a súa conseguinte aptitude para a recepción e ulterior transmisión de datos á Administración.
A dita homologación deberá ser solicitada no mesmo prazo previsto nesta orde para a presentación de solicitudes, ben polos propios solicitantes das axudas, ben polas empresas comercializadoras dos equipamentos, dirixindo a correspondente solicitude á Dirección Xeral de Transportes.
Para a obtención da homologación prevista na estipulación anterior, os solicitantes deberán xustificar documentalmente o cumprimento, por parte dos equipamentos, dos requirimentos mínimos previstos no anexo I desta orde, e que resulten por tanto adecuados tanto para a utilización dos sistemas de pagamento desenvolvidos no marco do Plan de Transporte Metropolitano de Galicia, como para a captación e ulterior transmisión dos correspondentes datos de explotación á administración titular dos servizos de
transporte público regular permanente de viaxeiros por estrada de uso xeral xestionados por concesión administrativa. A Dirección Xeral de Transporte, para o fin de proceder á referida homologación, poderá requirir a realización de cantas comprobacións prácticas coide conveniente, correspondendo ao solicitante da homologación a asunción dos gastos que delas se deriven.
Disposicións derradeiras
Primeira.-Facúltase o director xeral de Transportes da Consellería de Política Territorial, Obras Públicas e Vivenda para que, no ámbito das súas competencias, dite os actos necesarios para a correcta aplicación e cumprimento desta orde.
Segunda.-Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 6 de agosto de 2004.
Alberto Núñez Feijóo
Conselleiro de Política Territorial, Obras Públicas
e Vivenda
ANEXO I
Especificacións técnicas dos equipamentos de cancelación e tratamento da información a bordo dos vehículos
1. Dispor dunha expendedora coas seguintes funcionalidades:
-Ser configurable cos datos mestres definidos pola Xunta de Galicia canto as concesións, liñas, paradas, expedicións, calendarios, medios de pagamento, transbordos, perfís de tarxeta, tarifas, subvencións da tarifa e lista negra de tarxetas.
-Calcular o importe en función dos datos de viaxe introducidos polo condutor e cos datos lidos da tarxeta.
-Almacenar a información das viaxes realizadas: terminal, autobús, condutor, liña, parada de orixe e de destino, medio de pagamento, perfil de operación, transbordo, importe, número de tarxeta, número de viaxes pagos, data e hora, calendario.
-Enviar o ficheiro de colecta co formato e seguranza definida para o efecto pola Xunta de Galicia.
2. Dispor dunha canceladora, onde se realizará o consumo da tarxeta moedeiro, coas seguintes características:
-Dispor dun dispositivo seguro para o almacenamento das claves e a realización de cálculos criptográficos.
-Realizar o consumo da tarxeta chip con contactos CEN WG10.
-Realizar o consumo da tarxeta sen contactos, segundo o estándar ISO/IEC 14443.
-Ser capaz de anular o último consumo realizado na tarxeta.